text: Fængsel til stenkastere: Der har været flere hændelser i Syd- og Sønderjylland
  05 februar 2019 kl. 14.59
  Tirsdag er to unge mænd idømt fængsel efter stenkast fra en bro ved Flensborg. Lignende episoder med stenkast har fundet sted flere gange i Syd- og Sønderjylland. Se en oversigt her. 
  De to mænd kastede tilbage maj en sten fra en motorvejsbro, og det endte med, at en kvinde blev alvorlig kvæstet.
  Episoden fandt sted syd for den danske grænse, men i vores landsdel har der flere gange været lignende episoder, hvor sten er blevet kastet mod biler på motorvejen. Se oversigt længere nede i artiklen.
  Forbrydelsen har betydet, at de to mænd har fået en ungdomsstraf på seks år for mordforsøg.
  Stenkastene er med til at sprede utryghed blandt borgerne. Efter et stenkast ved Horsens tilbage i oktober var flere lokale borgere bekymret.
  - Hvorfor gør folk det her? Jeg synes, det er mega ubehageligt, og jeg kan ikke forestille mig, at de folk, som kastede stenene, tænker over konsekvenserne af deres handling, sagde Jenny Andersen fra Hatting til TV SYD tilbage i oktober.
  Hændelsen fra oktober er den seneste af en række stenkast, der har fundet sted i TV SYDs område. Flere gange i 2018 blev der meldt om lignende episoder.
  En intern rapport om stenkast fra Nationalt Efterforsknings Center under Rigspolitiet, som DR tidligere har fået aktindsigt i, viser, at der i 2016 var i alt 110 sager om stenkast på landsplan. Kun i syv sager er det lykkedes for politiet at sigte en mulig gerningsmand.
  Herunder kan du få overblikket over de seneste stenkastepisoder fra Syd- og Sønderjylland.
  Stenkast i Syd- og Sønderjylland
  11. oktober 2018: To biler ramt ved HorsensPolitiet lukkede motorvejen ved Horsens i begge retninger efter stenkast fra en bro, der fører Korningvej over motorvejen vest for Hatting.To biler blev ramt, men der er ingen personskade. - Både en bil i det sydgående og en bil i det nordgående spor blev ramt. Der er heldigvis kun sket skade på bilerne, sagde vagtchefen hos Sydøstjyllands Politi dengang. 16. juli 2018: Ramt af genstand på Sønderjysk Motorvej Tilbage i juli blev en 44-årig mand fra Aabenraa-området ramt af en genstand, da han kom kørende på Sønderjyske Motorvej og passerede en bro ved Hovslundvej nord for Rødekro. Der var tale om et stykke af en industristen. 9. maj 2018: Dansk kvinde alvorligt kvæstet syd for grænsen En 58-årig dansk kvinde fra Slesvig Holsten blev alvorligt kvæstet, da hendes bil blev ramt på motorvej A7 syd for grænsen. En granitsten, der målte 25 gange 25 centimeter, blev kastet fra broen og smadrede forruden på bilen. 20. december 2017: Kvinde fra Haderslev tæt på at blive ramt En kvinde fra Haderslev er tæt på at blive ramt af en sten på den fynske motorvej. Den bliver kastet ud fra en motorvejsbro ved Odense V. Stenen, der målte 30 gange 40 centimeter, ramte bilen, der kørte foran. Ingen kom til skade. 22. september 2017: Bagrude smadret på Esbjergmotorvejen En tysk bil fik bagruden smadret på Esbjergmotorvejen. Bilen var på vej østpå, da en sten blev kastet fra en motorvejsbro mellem afkørsel Korskro og Bramming. 30. september 2016: Tre biler ramt mellem Bramming og Gredstedbro Tre biler blev ramt af stenkast fra en bro, der fører over Varde Hovedvej mellem Bramming og Gredstedbro.Stenene, der blev kastet, var omkring 20-25 centimeter i diameter og vejede mellem 2,5 og 4,5 kilo. Ingen kom til skade.
  Tilbage i august var også en episode, hvor tre drenge smed vand ned på bilerne fra motorvejsbro på Esbjergmotorvejen.
  